Document ID: 32001R1669

Komisijas Regula (EK) Nr. 1669/2001
(2001. gada 20. augusts),
ar ko groza 3. pantu Regulā (EK) Nr. 1917/2000, kurā izstrādāti daži noteikumi Padomes Regulas (EK) Nr. 1172/95, kas attiecas uz ārējās tirdzniecības statistiku, ieviešanai
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1995. gada 22. maija Regulu (EK) Nr. 1172/95 par statistiku, kas attiecas uz Kopienas un tās dalībvalstu preču tirdzniecību ar ārpuskopienas valstīm [1], kurā jaunākie grozījumi izdarīti ar Regulu (EK) Nr. 374/98 [2], un jo īpaši tās 21. pantu,
tā kā:
(1) Ārējās tirdzniecības statistikā, katram darījumam piemērojot robežvērtību, varētu vērā ņemami samazināt informācijas vākšanas izmaksas, daudz nezaudējot precizitātes ziņā.
(2) Ārējās tirdzniecības statistikai jānodrošina plašs tvērums, jo īpaši tādēļ, ka šīs statistikas jomas datus makroekonomikas līmenī izmanto tautsaimniecības pārskatu un maksājumu bilanču izstrādē. Tādēļ statistiskās robežvērtības izmantošana jāatver, izsakot aplēses par tiem datiem, kas attiecīgo robežvērtību nesasniedz.
(3) Statistisko robežvērtību aprēķināja, lai pēc iespējas samazinātu informācijas vākšanas izmaksas, bet tajā pašā laikā tika ņemtas vērā arī cenu tendences un saskaņā ar kombinēto nomenklatūru publicējamās statistikas relevance un precizitāte.
(4) Arī ar citām procedūrām iespējams vienkāršot un ierobežot datu vākšanas pienākumu, nepasliktinot statistikas kvalitāti, piemēram, var izmantot elektroniskās deklarācijas. Tādēļ statistiskā robežvērtība jāpiemēro pēc izvēles.
(5) Šajā regulā paredzētie pasākumi ir saskaņā ar Ārējās tirdzniecības statistikas komitejas atzinumu,
IR PIEŅĒMUSI ŠO REGULU.
1. pants
Komisijas Regulas (EK) Nr. 1917/2000 [3] 3. pantu aizstāj ar šādu pantu:
"3. pants
1. Pamatregulas 12. pantā minēto statistisko robežvērtību katram preču veidam nosaka tā, lai ārējās tirdzniecības statistika ietvertu importu vai eksportu, kura vērtība pārsniedz EUR1000 vai kura neto svars pārsniedz 1000 kilogramu.
2. Šā panta 1. punktā minēto statistisko robežvērtību dalībvalstis var piemērot pēc izvēles.
3. Datus, ko dalībvalstis periodiski iesūta, piemērojot statistisko robežvērtību, koriģē tā, lai tirdzniecības vērtība, kas ir zemāka nekā robežvērtība, ārējās tirdzniecības statistikā tiktu iekļauta vismaz par kopējo preču daudzumu.
Ja Komisija saskaņā ar Pamatregulas 21. pantā aprakstīto procedūru nav pieņēmusi saskaņotus noteikumus, tad katra dalībvalsts izmanto tādu koriģēšanas metodi, ko tā uzskata par piemērotāko.
4. Dalībvalstis, kas piemēro statistisko robežvērtību, informē Komisiju par tās apmēru, kā arī par izmantoto koriģēšanas metodi."
2. pants
Šī regula stājas spēkā divdesmitajā dienā pēc tās publicēšanas Eiropas Kopienu Oficiālajā Vēstnesī.
To piemēro no 2002. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 2001. gada 20. augustā

Labels: 12
3
19